พรรณีรามือออมสินแต่ปิดทางเลอศักดิ์
“พรรณี” ยอมลาออกสรรหาผู้อำนวยการออมสินแล้ว
25 มิ.ย. 2555

“พรรณี” ยอมลาออกสรรหาผู้อำนวยการออมสินแล้ว 
แหล่งข่าวคณะกรรมการธนาคารออมสิน เปิดเผยว่า การประชุมคณะกรรมการธนาคารเมื่อวันที่ 22 มิ.ย.ที่ผ่านมา นางพรรณี สถาวโรดม ประธานธนาคารออมสิน ได้ขอลาออกจากการเป็นกรรมการสรรหาผู้อำนวยการธนาคารออมสิน โดยนางพรรณีได้แต่งตั้งนายพีรพล ไตรทศาวิทย์ ซึ่งเป็นกรรมการธนาคารและกรรมการสรรหาขึ้นมาเป็นประธานแทน และตั้งนางชูจิรา กองแก้ว ซึ่งเป็นกรรมการให้มาเป็นกรรมการสรรหา เพื่อให้กรรมการสรรหาครบ 5 คน ตามระเบียบการของสำนักงานคณะกรรมการนโยบายรัฐวิสาหกิจ (สคร.)
ก่อนหน้านี้ นางพรรณีไม่ยอมลาออกจากการเป็นกรรมการสรรหา แม้ว่า สคร.ได้ทำหนังสือแจ้งให้ทราบว่าไม่สามารถเป็นประธานกรรมการสรรหาได้ เพราะมีมติคณะรัฐมนตรี (ครม.) ปี 2552 ไม่ให้ประธานรัฐวิสาหกิจเป็นประธานกรรมการสรรหาฯ
อย่างไรก็ตาม มีผู้ไปร้องเรียนเรื่องนี้กับ น.ส.ยิ่งลักษณ์ ชินวัตร นายกรัฐมนตรี และการมีส่งเรื่องให้คณะกรรมาธิการป้องกันและปราบปรามการทุจริต ของ สว. ดำเนินการตรวจสอบ ซึ่ง สคร. ได้ชี้แจ้งนายกรัฐมนตรี และ กรรมาธิการ ว่า นางพรรณี นั่งเป็นกรรมการไม่ได้ทำให้ นางพรรณี ต้องยอมลาออกจากการเป็นกรรมการ
แหล่งข่าวเปิดเผยว่า แม้นางพรรณีจะลาออกจากการเป็นประธานกรรมการสรรหาแล้ว แต่ปัญหาก็ยังมีอยู่อีกมาก โดยเฉพาะการกำหนดเงื่อนไขคุณสมบัติของผู้สมัครผู้อำนวยการธนาคารออมสินคนใหม่ ที่เขียนปิดกั้นไม่ให้นายเลอศักดิ์ จุลเทศ ผู้อำนวยการธนาคารออมสินคนปัจจุบัน ที่จะหมดวาระในเดือน ก.ค. สมัครและมีความขัดแย้งกับนางพรรณีมาตลอด สมัครเป็นผู้อำนวยการธนาคารเป็นวาระที่ 2 
ทั้งนี้ คุณสมบัติที่คณะกรรมการสรรหากำหนด อาทิ อายุไม่เกิน 56 ปี ซึ่งนายเลอศักดิ์ อายุ 58 ปี ไม่สามารถสมัครได้ ซึ่งหากเป็นเช่นนี้คาดว่านายเลอศักดิ์จะฟ้องศาลปกครองว่าการสรรหาไม่เป็นธรรม เพราะก่อนหน้านี้คณะกรรมการไม่ยอมประเมินผลงานของนายเลอศักดิ์ และพิจารณาต่ออายุการเป็นผู้อำนวยการเหมือนกับที่เคยดำเนินกับธนาคารรัฐแห่งอื่น